De nordjyske byråd kan ikke sige sig fri fra, at der finder krænkelser sted. Senest i forbindelse med sagen fra Morsø Byråd, hvor viceborgmester Viggo Vangsgaard fra SF er anklaget for at have talt seksuelt krænkende til sin tidligere partifælle Pia Storm fra Socialdemokratiet. Men det er ikke kun politikerne i de nordjyske byråd, som krænker hinanden. Mange lokalpolitikerne må også lægge ryg til krænkelser og hadefuld tale fra borgere. Kommunernes Landsforening har for nyligt lavet en undersøgelse blandt de danske byrådspolitikere om sexisme og seksuelle krænkelser. 1018 lokalpolitikere har valgt at svare, og her fremgår det, at 19 procent – altså knap hver femte – af de kvindelige politikere har oplevet krænkende adfærd i denne valgperiode. Hos mændene er det tre procent, som har følt sig krænkede i samme periode. - Jeg hæfter mig ved, at man i undersøgelsen både spørger til krænkelser fra en politiker til en anden og til krænkelser fra borgerne. Her svarer en del af kvinderne, at de oplever at blive chikaneret af borgere på de sociale medier, siger Søren Wormslev, som er politisk analytiker på TV2 Nord. Det kan viceborgmesteren i Vesthimmmerlands Kommune godt nikke genkendende til. Hun oplever, at de grove angreb fra borgere bliver flere og hårdere i takt med, at man som politiker får mere ansvar. - Jeg har heldigvis ikke oplevet seksuelle krænkelser hverken fra borgere eller mine kolleger i byrådet. Men jeg modtager ofte ret grove og krænkende ting fra borgere på de sociale medier. Det er så let at skælde ud og tale grimt, når man sidder bag en skærm. Jeg modtager for eksempel anonyme breve om, hvor grimt et menneskesyn, jeg har, siger Theresa Berg Andersen, som er i gang med sin anden valgperiode for SF i byrådet i Vesthimmerlands Kommune.
I denne uges udgave af debatprogrammet Fokus handler det om sexisme, krænkelser og ligestilling i nordjysk lokalpolitik. Under debatten kommer det frem, at mange af de krænkelser, som lokalpolitikerne oplever i det daglige, kommer fra borgere, som bruger digitale medier til at skælde politikerne ud.